|  |  |
| --- | --- |
| **Kvalitetsstandard for længerevarende botilbud**  **efter § 108 i lov om social service** | |
| **Introduktion** | Greve Kommune bevilger ophold i længerevarende botilbud efter § 108 i lov om social service. Kvalitetsstandarden for længerevarende botilbud beskriver det politisk fastsatte serviceniveau, som udgør rammerne for tildeling af støtte.  Kvalitetsstandarden er opbygget i følgende afsnit:   * Formål * Lovgrundlag * Ansøgning * Voksenudredningsmetoden * Målgruppe * Indhold og omfang * Opfølgning og ophør * Sagsbehandlingstid * Information til borgeren * Dokumentation til borgeren * Godkendelse og administration |
| **Formål** | Formålet er at tilbyde ophold i en boform, der er egnet til længerevarende ophold. |
| **Lovgrundlag** | Lov om social service § 108 og § 108 a  Bekendtgørelse 1387 af 12/12/2006 (betaling for ophold i botilbud).  Lov om almene boliger § 105 stk. 2.  Lov om friplejebolig. |
| **Ansøgning** | Borgere, som ønsker at ansøge om længerevarende botilbud, skal henvende sig til Rådgiverteamet i Center for Job & Socialservice i Greve Kommune. |
| **Voksenudredningsmetoden** | Bevilling af længerevarende botilbud sker på baggrund af en konkret og individuel udredning af borgerens behov og ressourcer. Greve Kommune anvender Voksenudredningsmetoden (VUM 2.0) i forbindelse med vurderingen af om borgeren er omfattet af målgruppen og i vurderingen af egnet botilbud.  VUM 2.0 bruges til at skabe en klar og tydelig sammenhæng mellem borgerens ønsker, funktionsevneniveau og behov for støtte og indeholder to vurderinger. En temavurdering og en samlet vurdering. Temavurderingen udreder borgerens funktionsevneniveau under det enkelte tema. Den samlede vurdering er et generelt billede af borgerens funktionsevneniveau og støttebehov.  **Temavurdering er skaleret med tal fra:**  0 = Ingen nedsat funktionsevne (ingen, fraværende, ubetydeligt)  1 = Let nedsat funktionsevne (en smule, lidt)  2 = Moderat nedsat funktionsevne (middel, noget)  3 = Svært nedsat funktionsevne (omfattende, meget)  4 = Fuldstændig nedsat funktionsevne. (totalt, kan ikke)  **Den samlede vurdering - vurdering af støttebehov - er skaleret fra:**  Intet støttebehov (intet, fraværende, ubetydeligt)  Let støttebehov (en smule, lidt)  Moderat støttebehov (middel, noget)  Højt støttebehov (omfattende, meget)  Fuldstændigt støttebehov (totalt, kan ikke) |
| **Målgruppe** | Greve Kommune skal tilbyde længerevarende ophold til borgere, som på grund af betydelig og varigt nedsat fysisk eller psykisk funktionsevne, har behov for omfattende hjælp til almindelige, daglige funktioner eller pleje, omsorg eller behandling, og som ikke kan få dækket disse behov på anden vis.  Det betyder, at målgruppen til længerevarende botilbud adskiller sig fra målgruppen til midlertidigt botilbud ved, at borgerens funktionsnedsættelse er varig og at borgeren har et omfattende behov for hjælp.  **Domsanbragte**  Målgruppen omfatter borgere, der skal underkastes mentalundersøgelse samt borgere, der i henhold til dom eller kendelse skal anbringes i en boform for borgere med betydelig nedsat psykisk funktionsevne eller som skal undergives tilsyn, herunder med mulighed for administrativ anbringelse.  Målgruppen omfatter borgere, der som vilkår for tiltalefrafald eller prøveløsladelse skal anbringes i en boform for borgere med betydelig nedsat psykisk funktionsevne eller som skal undergives tilsyn, herunder med mulighed for administrativ anbringelse.  **Samlet vurdering ud fra VUM**  Den primære målgruppe omfatter borgere med højt støttebehov (omfattende, meget) eller fuldstændigt støttebehov (totalt, kan ikke) ud fra en samlet vurdering.  Målgruppen omfatter, som udgangspunkt ikke borgere med intet støttebehov (intet, fraværende, ubetydeligt), let støttebehov (en smule, lidt) eller moderat støttebehov (middel, noget). Det skyldes, at disse målgrupper ikke vurderes at have behov for et længerevarende botilbud. |
| **Indhold og omfang** | Indholdet i længerevarende tilbud tilrettelægges sammen med den enkelte borger i forhold til indsatsmål fra Voksenudredningsmetoden (VUM 2.0) som f.eks.:   * Støtte til praktiske opgaver * Støtte til samfundsdeltagelse * Støtte til relationer og fællesskaber * Støtte til sundhed     **Ret til frit valg af botilbud**  Greve Kommune visiterer til et relevant botilbud.  Borgere, som opfylder betingelserne for at modtage tilbud efter § 108 i lov om social service, har ret til frit valg af sådanne botilbud eller til tilbud efter § 105, stk. 2 i lov om almene boliger eller et tilbud efter friplejeboligloven.  Reglerne om frit valg betyder, at en borger, der visiteres til et botilbud, har mulighed for at vælge et andet tilsvarende botilbud, end det kommunen har besluttet. Det gælder også, selvom botilbuddet er beliggende i en anden kommune.  Hvis borger ønsker at udnytte sin ret til frit valg af botilbud, så er betingelserne; at tilbuddet er egnet til at opfylde borgers behov, at det fremgår af Tilbudsportalen, at det ikke er væsentligt dyrere end det Greve Kommune tilbyder og at der er en ledig plads på botilbuddet. Alle betingelser skal være opfyldt.  Borgeren skal opfylde betingelserne for at modtage botilbud i både fraflytningskommunen og tilflytningskommunen, når der er tale om botilbud efter § 108 i lov om social service eller efter 105, stk. 2 i lov om almene boliger. Det gælder ikke i tilbud efter friplejeloven, hvor borgeren kun skal opfylde betingelserne i fraflytningskommunen.  Borgerens ægtefælle, samlever eller registreret partner har også ret til at bo på botilbuddet og i disse tilfælde skal stedet være egnet til 2 personer.  **Egenbetaling**  Greve Kommune fastsætter borgerens betaling for opholdet, herunder betaling for bolig og forbrug (el og varme) samt eventuelt andre ydelser.  Fastsættelsen af betalingen sker blandt andet på baggrund af en økonomisk vurdering af borgerens indtægter og udgifter. Borgere, der ikke har en indtægt opkræves ikke betaling.  Der vil som udgangspunkt blive opkrævet betaling fra opholdets begyndelse.  Der fastsættes ikke egenbetaling, såfremt borger visiteres til boform jf. lov om almenboliger § 105, stk.2, samt friplejebolig. Dette skyldes at borgere i disse boformer er underlagt lejelovens bestemmelser. |
| **Opfølgning og ophør** | **Opfølgning**  Indsatsen vil løbende blive evalueret og tilpasset efter borgerens behov for at sikre, at støtten fortsat opfylder sit formål. Som udgangspunkt laver Greve Kommune den første opfølgning senest 6 måneder efter indflytning, og derefter minimum hvert 2. år. Opfølgningen foretages så vidt muligt samtidig med opfølgningen på borgerens eventuelle aktivitets- og samværstilbud eller beskyttet beskæftigelse.  **Ophør**  Opholdet ophører eksempelvis, hvis:   * Målet for indsatsen er nået. * Borgeren kan klare sig i et mindre omfattende tilbud. * Borgeren ikke længere ønsker at bo i et længerevarende botilbud.   I forhold til domsanbragte er der særlige vilkår i forbindelse med ophør. |
| **Sagsbehandlingstid** | Der er en samlet sagsbehandlingstid på op til 18 uger fra ansøgning til afgørelse om længerevarende botilbud.  Under sagsbehandlingstiden træffer myndighed først afgørelse af, hvorvidt borgeren er omfattet af målgruppen, herefter afsøges egnede botilbud, hvorefter der træffes afgørelse om et konkret botilbud.  **Borgerens samtykke**  Greve Kommune skal vurdere, hvorvidt borgeren kan give et informeret samtykke, før der kan træffes afgørelse om målgruppevurdering og botilbud. Hvis borger ikke kan give et informeret samtykke, skal der beskikkes en værge, før der kan træffes afgørelse. I så fald kan Greve Kommunes sagsbehandlingstid blive forlænget som følge af sagsbehandlingstid i Familieretshuset og eventuelt domstolene.  **Flytning uden samtykke**  Når en sag er omfattet af reglerne om flytning uden samtykke efter § 129 i lov som social service skal den behandles af Familieretshuset og eventuelt Ankestyrelsen. I så fald vil Greve Kommunes sagsbehandlingstid blive forlænget.  **Frit valg af botilbud**  Hvis borgeren udnytter sin ret til frit valg af botilbud, kan det forlænge Greve Kommunes sagsbehandlingstid. |
| **Information til borgeren** | Oversigt over § 108 botilbud: www.tilbudsportalen.dk |
| **Dokumentation til borgeren** | * Partshøring * Skriftlig afgørelse om målgruppevurdering og egnet botilbud * Afgørelse om egenbetaling * Tilbud om en handleplan |
| **Godkendt** | Byrådet den 11. december 2024. |
| **Administreres af** | Center for Job & Socialservice. |